### NN 6/2020 (16.1.2020.), Odluka o porezima Općine Škabrnja

Općina Škabrnja

88

Na temelju članka 2. i članka 42. Zakona o lokalnim porezima (»Narodne novine« broj 115/16 i 101/17) i članka 31. Statuta Općine Škabrnja (»Službeni glasnik Općine Škabrnja« broj 02/13 i 01/18), Općinsko vijeće Općine Škabrnja na svojoj 13. sjednici 23. prosinca 2019. god., donijelo je

ODLUKU

O POREZIMA OPĆINE ŠKABRNJA

I. OPĆA ODREDBA

Članak 1.

Odlukom o porezima Općine Škabrnja utvrđuju se: vrste poreza, porezni obveznik, porezna osnovica, stopa, visina, način obračuna i plaćanja poreza koji pripadaju Općini Škabrnja.

II. VRSTE POREZA

Članak 2.

Porezi Općine Škabrnja su:

1. prirez porezu na dohodak

2. porez na potrošnju.

Prirez porezu na dohodak

Članak 3.

Prirez porezu na dohodak plaćaju obveznici poreza na dohodak na području Općine Škabrnja, sukladno važećim odredbama Zakona o porezu na dohodak, podzakonskih akata te ovoj Odluci.

Članak 4.

Obveznik plaćanja prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Općine Škabrnja.

Članak 5.

Osnovica za plaćanje prireza porezu na dohodak je porez na dohodak utvrđen važećim odredbama Zakona o porezu na dohodak, podzakonskih akata te ovoj Odluci.

Prirez porezu na dohodak plaća se po stopi od 10% na osnovicu.

Članak 6.

Prirez porezu na dohodak prihod je Proračuna Općine Škabrnja, a poslove utvrđivanja i naplate prireza porezu na dohodak za Općinu Škabrnja obavlja Ministarstvo financija – Porezna uprava.

Porez na potrošnju

Članak 7.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima koji se nalaze na području Općine Škabrnja.

Članak 8.

Obveznik poreza na potrošnju je pravna i fizička osoba koja pruža ugostiteljske usluge na području Općine Škabrnja.

Osnovicu poreza na potrošnju čini prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz stavka 3. ovog članka porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju za Općinu Škabrnja obavlja Porezna uprava čijoj se nadležnoj Ispostavi predaje citirani Obrazac iz stavka 4. ovog članka.

Članak 9.

Porez na potrošnju plaća se po stopi od 3%.

III. PROVEDBENE ODREDBE

Članak 10.

Poslovi utvrđivanja, evidentiranja, nadzora, naplate i ovrhe poreza Općine Škabrnja (prirez porezu na dohodak i porez na potrošnju) prenose se u cijelosti na Ministarstvo financija – Poreznu upravu.

Članak 11.

Porezna uprava dužna je do 15. u tekućem mjesecu za prethodni mjesec, Općini Škabrnja dostavljati zbirno izvješće o utvrđenim i naplaćenim porezima te pokrenutim postupcima i mjerama radi naplate poreza iz članka 2. ove Odluke.

Članak 12.

Ovlašćuje se nadležna organizacija platnog prometa zadužena za naplatu javnih prihoda – Financijska agencija (FINA) da naknadu koja pripada Poreznoj upravi, u visini od 5% od ukupno naplaćenih prihoda, obračuna i uplati u Državni proračun i to do zadnjeg dana u mjesecu za protekli mjesec.

IV. PRIJELAZNE I ZAVRŠNE ODREDBE

Članak 13.

Kaznene i prekršajne odredbe, te odredbe o zastari, obnovi postupka i žalbenog postupka propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 14.

Danom stupanja na snagu ove Odluke prestaje važiti Odluka o prirezu poreza na dohodak Općine Škabrnja (»Službeni glasnik Općine Škabrnja« broj 06/13) i Odluka o općinskim porezima Općine Škabrnja (»Službeni glasnik Općine Škabrnja« broj 01/17, 08/17).

Članak 15.

Ova Odluka objavit će se u »Narodnim novinama« i »Službenom glasniku Općine Škabrnja«, a stupa na snagu 1. siječnja 2020. godine.

Članak 16.

Ova Odluka dostavit će se Poreznoj upravi u roku od osam dana od dana njezina donošenja radi objave na mrežnoj stranici Porezne uprave te radi preuzimanja ovlasti za utvrđivanje i naplatu poreza Općine Škabrnja.

Klasa: 410-01/19-01/05

Urbroj: 2198/05-01-19-1

Škabrnja, 23. prosinca 2019.

OPĆINSKO VIJEĆE OPĆINE ŠKABRNJA

Predsjednik
 Marko Ivković, dipl. ing. agr., v. r.